Vrou, twee kinders sterf in botsing(Foto: ER24) ŉ Vrou en twee kinders is Sondagaand in ŉ botsing buite Viljoensdrif in die Vrystaat dood. Paramedici van ER24 het omstreeks 21:30 op die toneel op die R82 aangekom, het Russel Meiring, ER24-woordvoerder, gesê. Twee ligte voertuie het gebots – die een voertuig is in die pad aangetref en die ander een langs die pad. “Paramedici het ŉ vrou en ŉ dogtertjie, vermoedelik drie jaar oud, in een van die voertuie aangetref. ŉ Seun, vermoedelik sewe jaar oud, is buite die voertuig aangetref. Die vrou en twee kinders het reeds aan hul beserings beswyk.” ŉ Passasier van die ander voertuig is deur die provinsiale nooddienste op die toneel behandel en na ŉ nabygeleë hospitaal geneem vir verdere mediese sorg. Die presiese omstandighede rakende die voorval word ondersoek.